Kvenenes flagg eller «kvenflagget» er designet av Bengt Johansson-Kyrö, som har hentet motivet auringonkukka (solrosen) fra käsityös (den kvenske husflidskulturens) tradisjonelle motivkrets.
**Kvenflagget** (kvensk: kvääniflaku) er et flagg som siden 2009 har blitt benyttet av kvener i Norge, Sverige og Finland. Flagget er designet av Bengt Johansson-Kyrö.

Formgivning
-----------

Kvenflaggets formgiver er kunstneren Bengt Johansson-Kÿrö fra Jukkasjärvi utenfor Kiruna i Nord-Sverige. Flagget har mørkeblå bakgrunn og med motiv av en solblomst eller solrose (kvensk: «aurinkonkukka» eller «auringonkukka») som er funnet på en rekke gjenstander i det kvenske området (Kvenland). Eksempler på slike gjenstander skal blant annet være jakthorn, vevstoler, båter m.m. Solrosen benyttes stadig innen tradisjonelt käsityö (kvensk kunsthåndverk).

Bruk av flagget
---------------

Flagg-designet var klart allerede i 2007. Kvenlandsförbundet arrangerte en konkurranse for å få laget et kvenflagg. Johansson-Kyrös design vant konkurransen. Det var først i 2009 at Kvenlandsforbundet vedtok å ta flagget i bruk. Dette skjedde på et møte med medlemmer fra Norge, Sverige og Finland.

Flagget ble først brukt på en offentlig flaggstang utenfor rådhuset i Kiruna på Kvenfolkets dag i 2013. I 2017 ble flagget hengt opp ved Rådhuset i Storfjord kommune, og for første gang flagget en kommune i Norge på Kvenfolkets dag.

På landsstyremøtet i Norske kveners forbund 29.- 30. april 2017 ble Kvenlandsforbundets flagg vedtatt brukt også av NKF.

I mars 2018 heiste blant andre Kvænangen kvenflagget for første gang, det samme gjorde Nordreisa, Porsanger og Troms fylkeskommune, og i mars 2019 ble flagget heist i Tromsø på Kvenfolkets dag.

I 2018 avslo det norske Kommunal- og moderniseringsdepartementet en anmodning fra Norske kveners forbund om offentlig godkjennelse av Kvenflagget. Departementet sa samtidig at norske kommuner og andre stod fritt til å bruke flagget til å markere Kvenfolkets dag og andre begivenheter.

I 2022, 15 år etter flaggets tilblivelse, fikk Johansson-Kyrö utdelt den første nordiske kvenske kulturpris for sin innsats. I begrunnelsen for prisen står det:

> Siden 2007 og 2013 har flagget blitt den viktigste materielle markøren for det kvenskfinske. Johansson-Kyrös vinnerbidrag fra 2007 i Kvenlandsförbundets konkurranse tar ett urgammelt kven- og finnesymbol inn i et hav av nye muligheter for alle kvener og likesinnede. Bengt Johansson-Kyrö er den riktige mottaker av den første nordiske kvenske kulturprisen.
> 
>

Referanser
----------

1. 1 2  «1948 - DAGENS HISTORIE: Hvordan Kvenflagget kom til». *Kvensk Finsk Riksforbund*. Besøkt 22. september 2020.
2. ↑  Larsen, Dan Robert (18. mai 2017). «Endelig et felles flagg for kvenene». *NRK*. Besøkt 22. september 2020.
3. ↑  Kvenlandsförbundet. (18. mars 2013). Kvänfolkens dag i Kiruna
4. ↑  «Kvenene har fått sitt felles flagg!». *Norske Kveners Forbund*. 16. mai 2017. Besøkt 16. mars 2019.
5. ↑  Mevik, Eirik Losnegaard (31. desember 2018). «Godt nytt år! - Kvænangen kommune». *www.kvanangen.kommune.no* **(norsk)**. Besøkt 15. november 2019.
6. ↑  2018-03-16. «Onnee kväänikansan päiväle! Gratulerer med kvenfolkets dag! - Nordreisa kommune». *www.nordreisa.kommune.no* **(norsk)**. Arkivert fra originalen 15. november 2019. Besøkt 15. november 2019.
7. ↑  Hansen, Lill Vivian (3. mars 2018). «Hvor kan vi heise kvenflagget?». *Ruijan Kaiku*. Besøkt 15. november 2019.
8. ↑  «Det kvenske flagget heist for første gang på kvenfolkets dag». *www.tromsfylke.no*. Arkivert fra originalen 15. november 2019. Besøkt 15. november 2019.
9. ↑  Monsen, Heidi Nilima (16. mars 2019). «Kvenflagget til topps i Tromsø». *Ruijan Kaiku*. Besøkt 15. november 2019.
10. ↑  Lanes, Laila (7. mars 2018). «Kvenflagget blir ikke offentlig godkjent». *NRK*. Besøkt 22. september 2020. «Men kommunene og andre står fritt til å bruke det uten en offentlig godkjenning, skriver Kommunal- og moderniseringsdepartementet i et brev til Norske Kveners Forbund.»
11. ↑  Riksforbund, Kvensk Finsk (5. juli 2022). «Kirunamøtet 11. juni 2022». *Kvensk Finsk Riksforbund*. Besøkt 1. januar 2023.

| * v
* d
* r
Kvener og kvensk språk |
| --- |
| Organisasjoner | 
* Norske kveners forbund
* Kvensk Finsk Riksforbund
* Kvensk institutt
* Halti kvenkultursenter
* Vadsø museum – Ruija kvenmuseum med Bietilægården og Tuomainengården
* Nord-Troms Museum med Tørfoss kvengård
* Sannhets- og forsoningskommisjonen

 |
| Kultur | 
* Kvenflagget
* Kvenfolkets dag
* avisen Ruijan Kaiku
* Käsityö (kunsthåndverk)
* festivalen Paaskiviikko
* Kipparifestivalen
* «Tre stammers møte»

 |
| Språk | 
* Kvensk språkråd
* Kvensk språkting
* Kvensk språkdag
* Storfjord språksenter
* Porsanger kvenske språksenter
* Kvænangen språksenter
* Alf Nilsen-Børsskog

 |